Tiger Woods het gejaag voor ongelukFoto: (AP Photo/David J. Phillip) Die polisie het Woensdag bekendgemaak dat Tiger Woods (45) se “onveilige” spoed die hoofoorsaak van sy motorongeluk in Februarie was. Volgens die polisie in Los Angeles het Woods teen ’n snelheid van sowat 140 km/h in die Rancho Palos Verdes-omgewing gejaag voordat hy beheer oor sy voertuig verloor het. Die motor het die pad verlaat en verskeie kere gerol. Die spesifieke gebied het ’n spoedbeperking van 70 km/h. Dié steil stuk pad waar die ongeluk plaasgevind het, is berug vir motorongelukke. Maroela Media het vroeër berig wetstoepassers het gesê Woods was gelukkig om die ongeluk te oorleef. Die beroemde gholfspeler het ernstige beserings aan sy bene opgedoen. Woods is ná die ongeluk in ŉ hospitaal in Kalifornië opgeneem waar hy ’n operasie moes ondergaan om sy regterenkel en -voet te stabiliseer. Woods se motor is op sy sy in ŉ stuk veld, ŉ ent van die pad af, aangetref. Die motor se enjinkap was erg beskadig. Volgens die polisie se inligting het Woods tydens die ongeluk beheer oor sy motor verloor omdat hy nooit sy remme gebruik het nie, maar eerder die versneller getrap het. Kapt. James Power en Alex Villanueva van die Los Angeles-polisie sê Woods sal geen spesiale behandeling ontvang nie, maar omdat daar geen getuies of polisie op die toneel teenwoordig was nie, sal hy nie strafregtelik aangekla word nie. “Die ongeluk sou verder ondersoek word as daar ŉ ernstige besering of sterfte was en ander mense betrokke was,” het Powers gesê. Die polisie het ook vasgestel dat Woods nie onder die invloed van dwelms of alkohol tydens die ongeluk was nie. Daar is intussen kommer of Woods met sy ernstige beenbeserings nog gholf sal kan speel. Hy het boonop onlangs sy vyfde rugoperasie ondergaan en het gesê hy is onseker of hy in April aan die Masters-toernooi sal kan deelneem.